CELEX: 32015D1878
Language: et
Date: 2015-10-08 00:00:00
Title: Nõukogu otsus (EL) 2015/1878, 8. oktoober 2015, millega antakse vastavalt Belgia Kuningriigile ja Poola Vabariigile luba ratifitseerida Budapesti konventsioon kaupade siseveetransporti käsitleva lepingu (CMNI) kohta ja Austria Vabariigile luba sellega ühineda

21.10.2015   
            
            
               ET
            
            
               Euroopa Liidu Teataja
            
            
               L 276/1
            
         NÕUKOGU OTSUS (EL) 2015/1878,
   8. oktoober 2015,
   millega antakse vastavalt Belgia Kuningriigile ja Poola Vabariigile luba ratifitseerida Budapesti konventsioon kaupade siseveetransporti käsitleva lepingu (CMNI) kohta ja Austria Vabariigile luba sellega ühineda
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 81 lõiget 2 koostoimes artikli 218 lõike 6 punktiga a,
   võttes arvesse Euroopa Komisjoni ettepanekut,
   võttes arvesse Euroopa Parlamendi nõusolekut
   ning arvestades järgmist:
   
               (1)
            
            
               Budapesti konventsioon kaupade siseveetransporti käsitleva lepingu (CMNI) kohta (edaspidi „Budapesti konventsioon” või „konventsioon”) on väärtuslik vahend siseveelaevanduse edendamiseks kogu Euroopas.
            
         
               (2)
            
            
               Euroopa Liidul on ainuvälispädevus, eelkõige seoses Budapesti konventsiooni artikliga 29, kuivõrd nimetatud artikli sätted mõjutavad eeskirju, mis on sätestatud Euroopa Parlamendi ja nõukogu määruses (EÜ) nr 593/2008 (1).
            
         
               (3)
            
            
               Budapesti konventsiooniga ei saa ühineda piirkondliku majandusintegratsiooni organisatsioonid nagu Euroopa Liit. Sellest tulenevalt ei saa liidust saada konventsiooni lepinguosalist.
            
         
               (4)
            
            
               Seepärast peaks liikmesriikidel, kellel on Budapesti konventsiooni reguleerimisalasse kuuluvad laevatatavad siseveeteed, olema lubatud konventsiooni ratifitseerida või sellega ühineda.
            
         
               (5)
            
            
               Belgia Kuningriik, Bulgaaria Vabariik, Tšehhi Vabariik, Saksamaa Liitvabariik, Prantsuse Vabariik, Horvaatia Vabariik, Luksemburgi Suurhertsogiriik, Ungari, Madalmaade Kuningriik, Rumeenia ja Slovaki Vabariik on Budapesti konventsiooni lepinguosalised.
            
         
               (6)
            
            
               Belgia Kuningriik ratifitseeris Budapesti konventsiooni pärast seda, kui võeti vastu määrus (EÜ) nr 593/2008, millega liit omandas ainuvälispädevuse. Nõukogu peaks seetõttu ex post andma Belgia Kuningriigile loa konventsiooni ratifitseerimiseks.
            
         
               (7)
            
            
               Austria Vabariik ja Poola Vabariik, kellel on Budapesti konventsiooni reguleerimisalasse kuuluvad laevatatavad siseveeteed, on väljendanud huvi saada konventsiooni lepinguosalisteks.
            
         
               (8)
            
            
               Ülejäänud liikmesriigid on teatanud, et neil ei ole Budapesti konventsiooni reguleerimisalasse kuuluvaid laevatatavaid siseveeteid ja seega ei ole nad huvitatud konventsiooni ratifitseerimisest ega sellega ühinemisest.
            
         
               (9)
            
            
               Budapesti konventsioon võimaldab osalisriikidel teha avaldusi konventsiooni reguleerimisala kohta. Sellest tulenevalt peaksid Austria Vabariik ja Poola Vabariik esitama konventsiooni sätetega lubatud avaldused, mida nad peavad asjakohaseks ja vajalikuks.
            
         
               (10)
            
            
               Määrus (EÜ) nr 593/2008 on Ühendkuningriigile ja Iirimaale siduv ning seetõttu osalevad nad käesoleva otsuse vastuvõtmisel ning kohaldamisel.
            
         
               (11)
            
            
               Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva otsuse vastuvõtmisel ning see ei ole tema suhtes siduv ega kohaldatav,
            
         ON VASTU VÕTNUD KÄESOLEVA OTSUSE:
   Artikkel 1
   Nõukogu annab vastavalt Belgia Kuningriigile ja Poola Vabariigile loa ratifitseerida Budapesti konventsioon kaupade siseveetransporti käsitleva lepingu (CMNI) kohta ja Austria Vabariigile loa sellega ühineda.
   Konventsiooni tekst on lisatud käesolevale otsusele.
   Artikkel 2
   Austria Vabariik ja Poola Vabariik esitavad Budapesti konventsiooni sätetega lubatud asjakohased avaldused.
   Artikkel 3
   Käesolev otsus jõustub järgmisel päeval pärast selle avaldamist Euroopa Liidu Teatajas.
   Artikkel 4
   Käesolev otsus on adresseeritud Belgia Kuningriigile, Austria Vabariigile ja Poola Vabariigile.
   
      Luxembourg, 8. oktoober 2015
      
         
            Nõukogu nimel
         
         
            eesistuja
         
         J. ASSELBORN
      
   
   
      (1)  Euroopa Parlamendi ja nõukogu 17. juuni 2008. aasta määrus (EÜ) nr 593/2008 lepinguliste võlasuhete suhtes kohaldatava õiguse kohta (Rooma I) (ELT L 177, 4.7.2008, lk 6).